### Beslutningstema

Kommunalbestyrelsen skal tage stilling til bevillingsreglerne for 2026.

### Sagsfremstilling

I forbindelse med budgettet vedtagelse skal der redegøres nærmere for de bevillingsmæssige bindinger, der er knyttet til budgetvedtagelsen.

Generelt er indstillingen, at

* 29 politikområder på hovedkonto 0-6 er bevillingsniveauet
* driftsbevillingerne er nettobevillinger, og
* fagudvalgene kan frit omplacere indenfor den enkelte bevilling.

Økonomiudvalget har kompetence til at overføre midler fra et politikområde til et andet, hvis det netto giver 0 kr.

På anlægsområdet meddeles automatisk anlægsbevilling og frigivelse af rådighedsbeløb til navngivne puljer og navngivne igangværende anlæg (Markeret med B/F i investeringsoversigten).

De afsatte rådighedsbeløb i investeringsoversigten er opdelt på 3 anlægstyper:

1. Basisanlæg som dækker dels en række vedligeholdelses opgaver omkring IT struktur, energioptimering af bygninger, legepladser, haller, svømmehaller m.v. og dels en række rammepuljer som sikrer finansiering af projekter til eksempelvis cykelstier, trafiksikkerhed, gaderenovering, planlægning, landsbyfornyelse, miljø og natur m.v.
2. Struktur og kapacitetsudvikling som er rådighedsbeløb til konkrete anlægsprojekter omkring udvikling af kapitalapparatet - forstået som projekter som af størrelse og karakter ikke kan afholdes inden for rammen til basisanlæg. Det kan også være investeringsbehov, afledt af analyser som skal udmøntes i ændringer af kapacitet. Dette vil typisk være et område hvor anlægsbudgettet varierer fra år til år afhængig af de konkrete projekter.
3. Strategiske udviklingsprojekter som er rådighedsbeløb til fyrtårnsprojekter, byfornyelse- og byudviklingsprojekter. Det kan også være projekter som understøtter fondsfinansierede projekter og anlæg som understøtter konkrete udviklingsstrategier. Også budgettet på dette område vil svinge fra år til år afhængig af de konkrete projekter. Mange af disse projekter vil typisk starte med afsættelse af beløb af ”overslagsagtig” karakter som over tid konkretiseres både i forhold til indhold og nødvendige anlægsmidler.

Rådighedsbeløb afsat til basisanlæg gives som en fast årlig rammebevilling på udvalgsniveau.

Forslag til fordeling af rammebevilling for budgetåret sker i fagudvalgene og beskrivelsen heraf indgår som grundlag for budgettet, således at en samlet Kommunalbestyrelse kan se hvad der konkret forventes gennemført i det kommende budgetår.

Fagudvalgene kan inden for rammebevillingen ændre disponeringen af de afsatte rådighedsbeløb til basisanlæg uden på forhånd at indhente en tillægsbevilling fra Kommunalbestyrelsen.

Afholdelse af anlægsudgifter forudsætter, at Kommunalbestyrelsen har meddelt en anlægsbevilling til det enkelte anlægsprojekt, samt at der er frigivet et rådighedsbeløb.

### Indstilling Fagchef for Økonomi og Løn indstiller,

at bevillingsreglerne godkendes, og
at indstillingen videresendes til Kommunalbestyrelsen.

**Beslutning fra Økonomiudvalget den 2. oktober 2025, pkt. 4:**

Indstillingen anbefales.

Bobby Jepsen og André Thygesen deltog ikke i mødet.

### Beslutning

Indstillingen godkendt.